钦定古今图书集成/理学汇编/文学典/第038卷 > 杜之伟
## 钦定古今图书集成/理学汇编/文学典/第038卷 > 杜之伟

按《陈书文学传》：“之伟字子大，吴郡钱塘人也。家世儒
学，以《三礼》专门。父规，梁奉朝请，与光禄大夫济阳江
革、都官尚书会稽孔休源友善。之伟幼精敏有逸才，
七岁受《尚书》，稍习《诗》《礼》，略通其学。十五遍观文史及
《仪礼》故事，时辈称其早成。仆射徐勉尝见其文，重其
有笔力。中大同元年，梁武帝幸同泰寺舍身，敕勉撰”
定仪注。勉以台阁先无此礼，召之伟草具其仪。乃启
补东宫学士，与学士刘陟等钞撰群书，各为题目。所
撰《富教》《政道》二篇，皆之伟为序。及湘阴侯萧昂为江
州刺史，以之伟掌记室。昂卒，庐陵王续代之，又手教
招引，之伟固辞不应命。乃送昂丧柩还京，仍侍临成
公读。寻除扬州议曹从事，南康嗣王墨曹参军，兼太
学限内博士。七年，梁皇太子释奠于国学，时乐府无
《孔子》《颜子登歌词》，尚书参议令之伟制其文，伶人传
习，以为故事。转补安前邵陵王田曹参军，又转刑狱
参军。之伟年位甚卑，特以强识俊才，颇有名当世，吏
部尚书张缵深知之，以为廊庙器也。侯景反，之伟逃
窜山泽。及高祖为丞相，素闻其名，召补记室参军，迁
中书侍郎，领大著作。高祖受禅，除鸿胪卿，馀并如故。
之伟启求解著作，曰：“臣以绍泰元年忝中书侍郎，掌
国史，于今四载。臣本庸贱，谬蒙盼识，思报恩奖，不敢
废官。皇历惟新，驱驭轩昊，记言记事，未易其人。著作
之材，更宜选众。”御史中丞沈炯、尚书左丞徐陵，梁前
兼大“著作虞荔，梁前黄门侍郎孔奂，或清文赡笔，或
强识稽古，迁、董之任，允属群才。臣无容遽变市朝，再
妨贤路。尧朝皆让，诚不可追，陈力就列，庶几知免。”优
敕不许。寻转大匠卿，迁大中大夫，仍敕撰《梁史》。永定
三年卒，时年五十二。高祖甚悼惜之，诏赠通直散骑
常侍，赙钱五万，布五十匹，棺一具，克日举哀。之伟为
文不尚浮华，而温雅博赡，所制多遗失，存者十七卷。